Proposta għal REGOLAMENT TAL-KUNSILL li jemenda r-Regolament ta' Implimentazzjoni (UE) Nru 282/2011 fir-rigward ta' skemi speċjali għal persuni taxxabbli li mhumiex stabbiliti li huma fornituri ta' servizzi ta’ telekomunikazzjonijiet, ta' servizzi ta’ xandir jew servizzi elettroniċi lil persuni mhux taxxabbli /* KUMM/2012/02 finali - 2012/0001 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Raġunijiet għall-proposta u l-għanijiet tagħha L-Artikolu 397 tad-Direttiva tal-Kunsill 2006/112/KE[1] (minn hawn 'il quddiem imsejħa "id-Direttiva tal-VAT") tipprovdi li "il-Kunsill, li qiegħed jaġixxi b'mod unanimu fuq proposta mill-Kummissjoni, se jadotta l-miżuri neċessarji biex jimplimenta din id-Direttiva". Fuq dik il-bażi, il-Kunsill adotta Regolament tal-Kunsill (UE) Nru 282/2011[2], li jipprovdi regoli vinkolanti dwar l-applikazzjoni ta’ ċerti dispożizzjonijiet tad-Direttiva tal-VAT u – fost oħrajn – tat ċertezza legali għal għadd ta’ linji gwida mhux vinkolanti miftiehma mal-Kumitat tal-VAT mill-1977 'l hawn. Elementi kbar tar-Regolament Nru 282/2011 huma magħmula minn dispożizzjonijiet li jirrigwardaw l-adozzjoni tad-Direttiva 2008/8/KE[3]. L-Artikolu 5 ta' dik id-Direttiva fih bidliet legali dwar l-iskemi speċjali għal servizzi ta’ telekomunikazzjonijiet, ta’ xandir jew servizzi elettroniċi fornuti lil persuni mhux taxxabbli minn fornituri mhux stabbiliti fl-Istat Membru ta’ tassazzjoni. Ir-Regolament Nru 282/2011 bħalissa ma jipprovdix għal kull miżura ta' implimentazzjoni relatata ma' dawk id-dispożizzjonijiet li ser jidħlu fis-seħħ mill-2015. Għalhekk huwa neċessarju li dak ir-Regolament jiġi adattat sabiex jiġu stabbiliti regoli vinkolanti dwar l-applikazzjoni tad-dispożizzjonijiet rispettivi tad-Direttiva tal-VAT. Dawn il-miżuri għandhom jiġu adottati mill-Kunsill mill-aktar fis possibbli u fi kwalunkwe każ sa nofs l-2012, sabiex jippermettu lill-Kummissjoni u lill-Istati Membri jaqblu dwar l-ispeċifikazzjonijiet funzjonali u tekniċi tas-sistemi tal-IT li jeħtieġ li jinbnew għall-implimentazzjoni ta' dawn l-iskemi speċjali. Il-miżuri proposti huma relatati biss ma' dawk l-aspetti (id-definizzjonijiet, l-ambitu tal-iskemi, l-obbligi tar-rappurtar, l-identifikazzjoni, l-esklużjoni, id-denunzji tal-VAT, il-valuta, il-ħlasijiet, ir-rekords) li għalihom fehim komuni huwa meħtieġ qabel it-tfassil tas-sistemi tal-IT. Miżuri oħra, partikolarment fir-rigward tad-determinazzjoni tal-lokalità tal-klijent, se jiġu proposti mill-Kummissjoni fi stadju aktar tard. Hija biss it-Taqsima 2 tal-Kapitolu XI tar-Regolament Nru 282/2011 jeħtieġ li tiġi emendata. Il-kuntest ġenerali Fl-1 ta' Jannar 2015, biex jiġu akkomodati l-bidliet fir-regoli li jirregolaw il-post tal-provvista, għadd ta' bidliet sostanzjali fid-Direttiva tal-VAT se jidħlu fis-seħħ dwar skemi speċjali għal persuni taxxabbli mhux stabbiliti li jfornu servizzi ta’ telekomunikazzjonijiet, ta’ xandir jew servizzi elettroniċi lil persuni mhux taxxabbli (imsejħa "mini One Stop Shop"). Taħt il-mini One Stop Shop, il-fornitur juża portal web fl-Istat Membru li fih huwa identifikat għad-dikjarazzjoni tal-VAT dovuta fi Stati Membri oħra fuq il-provvisti ta’ servizzi bħal dawn lil konsumaturi privati. Skema diġà qed titħaddem għal negozji li mhumiex tal-UE li jipprovdu servizzi elettroniċi. Bħala riżultat tal-bidliet, din l-iskema għal negozji li mhumiex tal-UE, li bħalissa tapplika biss għall-provvista ta’ servizzi elettroniċi, se tiġi estiża għal servizzi tat-telekomunikazzjonijiet u tax-xandir. Fl-istess ħin, it-tieni skema speċjali li tkopri l-istess tipi ta’ servizzi se tkun introdotta għal negozji tal-UE. Dawn il-bidliet legali se jwasslu għal tkabbir sinifikanti fl-ambitu tal-mini One Stop Shop attwali u għalhekk konsiderevolment aktar persuni taxxabbli se jkollhom l-għażla li jagħmlu użu minn waħda mill-iskemi speċjali. Dan jipprovdi sfida għan-negozji u għall-amministrazzjonijiet fiskali minħabba l-bżonn li jitwaqqfu prattiki amministrattivi u sistemi tal-IT li huma debitament konformi mar-rekwiżiti legali tal-ġejjieni. Sabiex tiġi żgurata ċ-ċertezza legali, huwa meħtieġ li jiġu stabbiliti regoli ċari u vinkolanti dwar l-applikazzjoni tad-dispożizzjonijiet tad-Direttiva tal-VAT dwar skemi speċjali għal persuni taxxabbli li mhumiex stabbiliti li huma fornituri tas-servizzi ta’ telekomunikazzjonijiet, servizzi ta’ xandir jew servizzi elettroniċi lil persuni mhux taxxabbli li se tidħol fis-seħħ mill-1 ta’ Jannar 2015. Id-dispożizzjonijiet attwali tar-Regolament Nru 282/2011 li jikkonċernaw il-mini One Stop Shop se jiskadu wara l-31 ta' Diċembru 2014. It-Taqsima 2 tal-Kapitolu XI tar-Regolament Nru 282/2011 għandha għalhekk tkun sostitwita b'sett ġdid ta' miżuri ta’ implimentazzjoni li jkopru kemm skemi speċjali għal negozji mill-UE kif ukoll dawk mhux mill-UE biex ikunu applikati mill-1 ta’ Jannar 2015. 2. RIŻULTATI TAL-KONSULTAZZJONIJIET MAL-PARTIJIET IKKONĊERNATI U L-VALUTAZZJONIJIET TAL-IMPATT Konsultazzjoni mal-partijiet interessati Sabiex jiġu identifikati ż-żoni fejn miżuri ta' implimentazzjoni se jkunu meħtieġa biex jiżguraw applikazzjoni komuni tad-dispożizzjonijiet tad-Direttiva tal-VAT, l-Istati Membri ġew ikkonsultati b'mod estensiv matul seminar tal-FISCALIS u laqgħa tal-Grupp ta’ Ħidma Nru 1. Sar ukoll skambju tal-opinjonijiet man-negozji fil-Grupp ta' Esperti dwar in-Negozju dwar il-VAT. Ġbir u użu tal-għarfien espert Ma kien hemm ebda bżonn għal għarfien espert estern. Valutazzjoni tal-impatt Il-miżuri kkonċernati huma ta' natura purament teknika u sempliċiment qed jistipulaw l-applikazzjoni tad-dispożizzjonijiet adottati mill-Kunsill. Għalhekk m'hemmx bżonn ta' valutazzjoni tal-impatt. 3. ELEMENTI ĠURIDIĊI TAL-PROPOSTA Prinċipju tas-sussidjarjetà Il-prinċipju tas-sussidjarjetà japplika sakemm il-proposta ma taqax taħt il-kompetenza esklużiva tal-UE. L-objettivi tal-proposta ma jistgħux jintlaħqu għal kollox mill-Istati Membri. Għalkemm l-Istati Membri għandhom il-kompetenza li jittrasponu l-liġi tal-UE, huwa essenzjali li d-dispożizzjonijiet u t-tibdil li jsir huma trasposti fil-leġiżlazzjonijiet nazzjonali b'mod ikkoordinat sabiex ikun evitat li regoli diverġenti ta' applikazzjoni adottati mill-Istati Membri jistabbilixxu ostaklu għall funzjonament tajjeb tal-iskema mini One Stop Shop. Għar-raġunijiet imsemmijin hawn fuq, azzjoni tal-UE biss tista' tiżgura trattament ugwali tan-negozji u taċ-ċittadini fl-Unjoni Ewropea. Għaldaqstant, il-proposta hija konformi mal-prinċipju tas-sussidjarjetà. Prinċipju tal-proporzjonalità L-emenda tar-Regolament tal-Kunsill (UE) Nru 282/2011 hija meħtieġa biex tiġi adattata għad-dispożizzjonijiet rispettivi tad-Direttiva tal-VAT kif dawn se japplikaw mill-1 ta’ Jannar 2015. Id-dispożizzjonijiet il-ġodda huma relatati mad-Direttiva 2008/8/KE li temenda d-Direttiva 2006/112/KE fir-rigward tal-post tal-forniment ta’ servizzi. Il-miżuri huma neċssarji għall-implimentazzjoni tad-Direttiva tal-VAT. Il-proposta għalhekk hija konformi mal-prinċipju tal-proporzjonalità. 2012/0001 (NLE) Proposta għal REGOLAMENT TAL-KUNSILL li jemenda r-Regolament ta' Implimentazzjoni (UE) Nru 282/2011 fir-rigward ta' skemi speċjali għal persuni taxxabbli li mhumiex stabbiliti li huma fornituri ta' servizzi ta’ telekomunikazzjonijiet, ta' servizzi ta’ xandir jew servizzi elettroniċi lil persuni mhux taxxabbli IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud[4], u b’mod partikolari l-Artikolu 397 tagħha, Wara li kkunsidra l-proposta mill-Kummissjoni Ewropea, Billi: (1) Id-Direttiva 2006/112/KE, kif emendata mid-Direttiva 2008/8/KE[5], tipprovdi li mill-1 ta’ Jannar 2015, it-telekomunikazzjonijiet, xandir u servizzi elettroniċi kollha għandhom jiġu ntaxxati fl-Istat Membru fejn huwa stabbilit il-klijent, jew għandu indirizz permanenti jew residenza tas-soltu (minn hawn 'il quddiem "Stat Membru ta' konsum") irrispettivament minn fejn il-persuna taxxabbli li tforni dawn is-servizzi hija stabbilita. (2) Sabiex tiġi ffaċilitata l-konformità ma' obbligi fiskali fejn dawn is-servizzi jiġu fornuti lil persuni mhux taxxabbli, twaqqfet skema speċjali għal persuni taxxabbli stabbiliti fil-Komunità iżda mhux fl-Istat Membru fejn is-servizzi huma fornuti (minn hawn 'il quddiem "iskema tal-Unjoni"). Bl-istess mod, l-iskema speċjali applikabbli għal persuni taxxabbli mhux stabbiliti fil-Komunità attwalment fis-seħħ, għandha tiġi estiża biex tkopri dawk is-servizzi kollha (minn hawn 'il quddiem "skema mhux tal-Unjoni"). Dan għandu jippermetti lil persuni taxxabbli mhux stabbiliti biex jinnominaw Stat Membru ta’ identifikazzjoni bħala punt wieħed ta’ kuntatt elettroniku għat-taxxa fuq il-valur miżjud (VAT) għall-identifikazzjoni u d-dikjarazzjoni. (3) Persuna taxxabbli bi stabbilimenti f'aktar minn Stat Membru wieħed għandha tkun tista', taħt l-iskema tal-Unjoni, taħtar kwalunkwe mill-Istati Membri kkonċernati bħala l-Istat Membru ta' identifikazzjoni ħlief fejn għandha l-post tan-negozju tagħha fil-Komunità. F'dak il-każ, għandu jkun żgurat li l-Istat Membru ta' identifikazzjoni huwa dak li fih il-persuna taxxabbli stabbilixxiet in-negozju tagħha. (4) Sabiex jiġu evitati piżijiet sproporzjonati għall-persuni taxxabbli li jużaw l-iskema tal-Unjoni, għandu jiġi ċċarat li fejn dik il-persuna taxxabbli tkun indikat Stat Membru partikolari bħala l-Istat Membru ta' identifikazzjoni, m'għandhiex tkun marbuta iżjed b'dik id-deċiżjoni ladarba ma tibqax ikollha stabbiliment fiss f'dak l-Istat Membru. (5) It-telekomunikazzjonijiet, ix-xandir u s-servizzi elettroniċi fornuti fi Stati Membri fejn persuna taxxabbli stabbilixxiet in-negozja tagħha jew għandha stabbiliment fiss ma huma koperti mill-ebda mill-iskemi speċjali. Għandu jkun ċar li dawn il-provvisti għandhom ikunu ddikjarati direttament lill-Istat Membru kkonċernat. (6) Peress li ż-żewġ skemi speċjali huma fakultattivi, persuna taxxabbli mhux stabbilita tista’ fi kwalunkwe mument tiddeċiedi li tieqaf tuża l-iskema. Huwa meħtieġ li jiġi stabbilit sa minn meta tali deċiżjoni tieħu effett. (7) Għandu jiġi ċċarat li l-Istati Membri jridu jippermettu lil kwalunkwe persuna taxxabbli li tuża l-iskema tal-Unjoni fejn il-klijent huwa stabbilit jew għandu l-indirizz permanenti tiegħu jew is-soltu jirrisjedi fi kwalunkwe Stat Membru minbarra dak li fih il-persuna taxxabbli stabbilixxiet in-negozja tagħha jew għandha stabbiliment fiss. (8) Biex iżomm id-dettali tar-reġistrazzjoni fil-bażi ta' dejta tiegħu aġġornati, l-Istat Membru ta' identifikazzjoni jistrieħ fuq l-informazzjoni li tasal mingħand il-persuna taxxabbli. Sabiex ikun żgurat li l-bażijiet ta' dejta jiġu aġġornati mingħajr dewmien, huwa meħtieġ li jiġi stabbilit limitu ta' żmien li fih il-persuna taxxabbli għandha tikkomunika kwalunkwe informazzjoni rilevanti dwar il-bidu, il-waqfien jew bidla fl-attivitajiet taħt l-iskema speċjali. (9) Numru ta’ identifikazzjoni tal-VAT jeħtieġ li jiġi allokat għal persuna taxxabbli mhux stabbilita qabel ikun jista' jsir użu minn kwalunkwe mill-iskemi speċjali. Sabiex jiġi evitat l-użu retroattiv minn persuni taxxabbli li huma diġà identifikati għall-finijiet tal-VAT, huwa meħtieġ li jiġi ċċarat minn liema mument l-iskemi speċjali għandhom japplikaw. (10) Sabiex jiġi evitat kwalunkwe kunflitt fir-rigward tal-ġurisdizzjoni bejn l-Istati Membri, għandu jkun speċifikat liema Stat Membru jista' jeskludi persuna taxxabbli milli tuża skema speċjali, meta dak l-Istat Membru għandu jieħu tali deċiżjoni u minn liema mument din id-Deċiżjoni għandha tieħu effett. (11) Għandu jiġi ċċarat meta persuna taxxabbli mhux stabbilita li tagħmel użu minn waħda mill-iskemi speċjali tista' tiġi meqjusa bħala li waqqfet l-attivitajiet tagħha taħt dik l-iskema. Għandu jiġi ċċarat ukoll x'inhu dak li, min-naħa tal-persuna taxxabbli mhux stabbilita, jikkostitwixxi nuqqas persistenti. (12) Għall-promozzjoni tal-konformità u sabiex jiġi evitat piż żejjed għall-awtoritajiet tat-taxxa, persuna taxxabbli li hija eskluża minn waħda mill-iskemi speċjali minħabba nuqqas persistenti, għandha, għal ċertu perjodu, tiġi rrifjutata d-dħul fi kwalunkwe minn dawn l-iskemi. (13) Fejn persuna taxxabbli hija eskluża minn waħda mill-iskemi speċjali, għandu jkun iċċarat li jridu jinħelsu l-obbligi fiskali kollha mal-awtoritajiet fiskali tal-Istat Membru tal-konsum ikkonċernat, inkluż kwalunkwe korrezzjoni ta' rendikont tal-VAT sottomess qabel taħt l-iskema speċjali jew ħlas ta' VAT relatat ma' dawn ir-rendikonti. (14) Kull perjodu ta' rendikont għandu jiġi ttrattat separatament sabiex jiġi ffaċilitat il-kontroll mill-Istati Membri ta' konsum u l-emendi għandhom isiru biss għad-denunzji tal-VAT ikkonċernat. Għandu jiġi ċċarat ukoll li diversi emendi suċċessivi tal-istess rendikont tal-VAT huma possibbli. (15) Huwa xieraq, għal raġunijiet ta' kontroll, li jkun meħtieġ li rendikont tal-VAT jiġi sottomess minn persuna taxxabbli mhux stabbilita fl-Istat Membru ta’ identifikazzjoni, anke fejn ma ġew fornuti ebda servizzi matul il-perjodu ta' rendikont. Fir-rigward tal-kontenut, għandu jiġi ċċarat li l-ammont eżatt ta’ VAT irid jitniżżel mingħajr kwalunkwe tqarrib 'l fuq jew 'l isfel. (16) Għal emendi fir-rendikont tal-VAT, huwa meħtieġ li jiġi stabbilit limitu ta' żmien li fih ir-rendikont ikun jeħtieġ jiġi emendat mill-Istat Membru ta’ identifikazzjoni fuq talba tal-persuna taxxabbli mhux stabbilita. L-Istati Membri ta' konsum għandhom fi kwalunkwe każ ikunu jistgħu jaċċettaw jew jitolbu l-informazzjoni rilevanti direttament mingħand il-persuna taxxabbli u jipproċessaw il-valutazzjonijiet tal-VAT. (17) Fejn l-Istat Membru ta' identifikazzjoni ma adottax l-euro bħala munita unika, il-persuna taxxabbli mhux stabbilita għandha tkun marbuta bid-deċiżjoni ta' dak l-Istat Membru fir-rigward tal-munita li fiha d-dikjarazzjonijiet kollha tal-VAT taħt l-iskemi speċjali għandhom isiru. (18) Għal allokazzjoni aħjar tal-pagamenti, għandu jkun żgurat li l-ammonti tal-VAT imħallsa taħt l-iskemi speċjali jkunu speċifiċi għar-rendikont tal-VAT sottomess. L-emendi kollha sussegwenti fl-ammonti mħallsa għandhom jiġu effettwati biss permezz ta’ referenza għal dak ir-rendikont u mhux allokat għal rendikont ieħor, jew aġġustat f’rendikont sussegwenti. (19) Fil-każ ta' nuqqas ta' ħlas, ħlas insuffiċjenti jew ħlas żejjed magħmul minn persuna taxxabbli mhux stabbilita u fir-rigward tal-imgħax, penali u spejjeż inċidentali oħra, huwa importanti li jiġu speċifikati l-obbligi tal-Istati Membri ta' identifikazzjoni u l-Istati Membri ta' konsum rispettivament sabiex jiġi ffaċilitat il-ġbir tal-VAT u jiġi żgurat li l-ammont dovut huwa mħallas fuq servizzi fornuti taħt l-iskemi speċjali. (20) Ir-reġistri miżmuma minn persuni taxxabbli mhux stabbiliti għandhom ikunu dettaljati biżżejjed. Għandu jiġi stabbilit dak li hu, bħala minimu, meħtieġ minn dawn ir-reġistri f'termini ta' dettalji. (21) Biex jiffaċilitaw l-implimentazzjoni ta' skemi speċjali u bil-ħsieb li jippermettu servizzi fornuti mill-1 ta' Jannar 2015 biex jiġu koperti minn dawk l-iskemi, għandu jkun possibbli għal persuni taxxabbli mhux stabbiliti li jippreżentaw id-dettalji tar-reġistrazzjoni tagħhom lill-Istat Membru maħtur minnhom bħala Stat Membru ta' identifikazzjoni diġà mill-1 ta’ Ottubru 2014. (22) Ir-Regolament (UE) Nru 282/2011 għandu jiġi emendat skont dan, ADOTTA DAN IR-REGOLAMENT: Artikolu 1 Fir-Regolament (UE) Nru 282/2011, It-Taqsima 2 tal-Kapitolu XI tinbidel b’dan li ġej: 'TAQSIMA 2 Skemi speċjali għal persuni taxxabbli mhux stabbiliti li huma fornituri tas-servizzi ta’ telekomunikazzjonijiet, servizzi ta’ xandir jew servizzi elettroniċi lil persuni mhux taxxabbli (L-Artikoli 358 sa 369K tad-Direttiva 2006/112/KE) Subtaqsima 1 Definizzjoijiet L-Artikolu 57a Għall-finijiet ta’ din it-Taqsima, japplikaw id-definizzjonijiet li ġejjin: (1) "skema mhux tal-Unjoni" tfisser l-iskema speċjali għal servizzi ta’ telekomunikazzjonijiet, servizzi ta’ xandir jew servizzi elettroniċi fornuti minn persuni taxxabbli li mhumiex stabbiliti fil-Komunità previsti fit-Taqsima 2 tal-Kapitolu 6 tat-Titolu XII tad-Direttiva 2006/112/KE; (2) "skema tal-Unjoni" tfisser l-iskema speċjali għal servizzi ta’ telekomunikazzjonijiet, servizzi ta’ xandir jew servizzi elettroniċi fornuti minn persuni taxxabbli stabbiliti fil-Komunità iżda mhux fl-Istat Membru ta’ konsum previst fit-Taqsima 3 tal-Kapitolu 6 tat-Titolu XII tad-Direttiva 2006/112/KE; (3) "skemi speċjali" tfisser "l-iskema mhux tal-Unjoni" u "l-iskema tal-Unjoni"; (4) "persuna taxxabbli" tfisser persuna taxxabbli mhux stabbilita fil-Komunità kif definit fl-Artikolu 358a(1) tad-Direttiva 2006/112/KE jew persuna taxxabbli mhux stabbilita fl-Istat Membru tal-konsum kif definit fl-Artikolu 369a (1) ta' dik id-Direttiva. Subtaqsima 2 L-applikazzjoni tal-iskemi speċjali L-Artikolu 57b Persuna taxxabbli b'iktar minn stabbiliment fiss wieħed fil-Komunità tista' tindika kwalunkwe wieħed mill-Istati Membri li fih hija stabbilita bħala l-Istat Membru ta' identifikazzjoni skont it-tieni paragrafu tal-Artikolu 369a tad-Direttiva 2006/112/KE. Madankollu, fejn l-persuna taxxabbli stabbilixxiet in-negozju tagħha fil-Komunità, l-Istat Membru fejn huwa stabbilit il-post tan-negozju jkun nominat bħala l-Istat Membru ta' identifikazzjoni. L-Artikolu 57c Fejn persuna taxxabbli li tuża l-iskema tal-Unjoni tieqaf milli jkollha stabbiliment fiss fl-Istat Membru indikat minn dik il-persuna taxxabbli skont it-tieni paragrafu tal-Artikolu 369a tad-Direttiva 2006/112/KE bħala l-Istat Membru ta' identifikazzjoni, hi ma tkunx marbuta iktar b'dik id-Deċiżjoni. Subtaqsima 3 Il-kamp ta' applikazzjoni tal-iskemi speċjali L-Artikolu 57d L-iskema tal-Unjoni ma tapplikax għal servizzi ta' telekomunikazzjonijiet, ta’ xandir jew servizzi elettroniċi fornuti fi Stat Membru fejn il-persuna taxxabbli stabbilixxiet in-negozja tagħha jew għandha stabbiliment fiss. Dawk il-provvisti minflok jiġu ddikjarati lill-awtoritajiet tat-taxxa kompetenti ta' dak l-Istat Membru f'rendikont tal-VAT kif ipprovdut skont l-Artikolu 250 tad-Direttiva 2006/112/KE. L-Artikolu 57e Mingħajr preġudizzju għall-Artikolu 57d, l-Istati Membri jippermettu lil kwalunkwe persuna taxxabbli tuża l-iskema tal-Unjoni fejn il-klijent huwa stabbilit jew fejn għandu l-indirizz permanenti tiegħu jew is-soltu jirrisjedi fi kwalunkwe Stat Membru. Subtaqsima 4 Obbligi tar-rapportar L-Artikolu 57f Il-persuna taxxabbli tikkomunika l-informazzjoni meħtieġa taħt l-Artikoli 360, 361 u 369c tad-Direttiva 2006/112/KE, kif ukoll kwalunkwe bidla għat-tagħrif provdut, lill-Istat Membru ta’ identifikazzjoni fi żmien 30 jum minn meta l-informazzjoni ssirilha disponibbli. Subtaqsima 5 Identifikazzjoni L-Artikolu 57g Meta persuna taxxabbli tiddikjara lill-Istat Membru ta' identifikazzjoni li qed tibda l-attivitajiet tagħha koperti minn waħda mill-iskemi speċjali, dik l-iskema tibda tapplika mill-ewwel jum ta' tliet xhur kalendarji sussegwenti. Madankollu, fejn l-attivitajiet huma mwettqa għall-ewwel darba u s-servizzi huma fornuti qabel l-ewwel jum tat-tliet xhur kalendarji sussegwenti, l-iskema tibda tapplika mid-data ta' dak l-ewwel forniment, bil-kundizzjoni li l-forniment isir matul it-tliet xhur kalendarji tal-komunikazzjoni. L-Artikolu 57h L-Istati Membri meta jintalbu jippermettu lil kwalunkwe persuna taxxabbli li tuża waħda mill-iskemi speċjali biex tieqaf tuża dik l-iskema. Il-persuna taxxabbli tinforma lill-Istat Membru ta' identifikazzjoni mill-inqas għaxart ijiem qabel it-tmiem tat-tliet xhur kalendarji mid-data li biħsiebha tieqaf tuża l-iskema. Il-waqfien jibda jkun effettiv mill-ewwel ġurnata tat-tliet xhur kalendarji li jmiss. Fejn persuna taxxabbli tiddeċiedi li tieqaf tuża waħda mill-iskemi speċjali, din tkun eskluża milli tuża dik l-iskema fi kwalunkwe Stat Membru għal minimu ta' sena kalendarja mid-data tat-tmiem. Subtaqsima 6 Esklużjoni L-Artikolu 58 Fejn persuna taxxabbli li tuża waħda mill-iskemi speċjali tissodisfa tal-anqas wieħed mill-kriterji għall-esklużjoni stabbiliti fl-Artikoli 363 jew 369e tad-Direttiva 2006/112/KE, l-Istat Membru ta' identifikazzjoni jeskludi lil dik il-persuna taxxabbli minn dik l-iskema. L-Istat Membru ta' identifikazzjoni biss ikun awtorizzat li jeskludi persuna taxxabbli milli tuża waħda mill-iskemi speċjali. L-Istat Membru ta’ identifikazzjoni jista’ jibbaża d-deċiżjoni tiegħu fuq l-esklużjoni fuq kwalunkwe informazzjoni disponibbli, inkluża l-informazzjoni pprovduta minn kwalunkwe Stat Membru ieħor. L-esklużjoni tibda tkun effettiva mill-ewwel jum tat-tliet xhur kalendarji sussegwenti. L-Artikolu 58a Fejn persuna taxxabbli li tuża waħda mill-iskemi speċjali ma tkun forniet, fi kwalunkwe Stat Membru ta' konsum, ebda servizz kopert minn dik l-iskema għal perjodu ta' tmien trimestri kalendarji konsekuttivi, hija tkun preżunta li waqfet mill-attivitajiet taxxabbli tagħha skont it-tifsira tal-punt (b) tal-Artikolu 363 jew il-punt (b) tal-Artikolu 369e tad-Direttiva 2006/112/KE. L-Artikolu 58b Fejn persuna taxxabbli hija eskluża minn waħed mill-iskemi speċjali għal nuqqas persistenti ta' konformità mar-regoli dwar dik l-iskema, dik il-persuna taxxabbli tibqa’ eskluża milli tuża dawk l-iskemi fi kwalunkwe Stat Membru sa tmiem it-tieni sena kalendarja wara s-sena kalendarja li matulha l-persuna taxxabbli tkun ġiet eskluża. Persuna taxxabbli għandha titqies bħala li b’mod persistenti ma kkonformatx mar-regoli relatati ma’ wieħed mill-iskemi speċjali, skont it-tifsira tal-punt (d) tal-Artikolu 363 jew il-punt (d) tal-Artikolu 369e tad-Direttiva 2006/112/KE, mill-inqas fil-każijiet li ġejjin: (a) fejn ma ssottomettiex rendikont tal-VAT għal perjodu ta' tliet trimestri kalendarji konsekuttivi; (b) fejn ma tkun ħallset ebda ammont tal-VAT dovuta għal tliet trimestri kalendarji konsekuttivi. L-Artikolu 58c Jekk persuna taxxabbli hija eskluża minn wieħed mill-iskemi speċjali, dik il-persuna taxxabbli ttemm l-obbligi kollha tal-VAT relatati mal-fornimenti tas-servizzi ta’ telekomunikazzjonijiet, ta’ xandir jew servizzi elettroniċi direttament mal-awtoritajiet fiskali tal-Istat Membru tal-konsum ikkonċernat, inkluż kwalunkwe korrezzjoni li għandha ssir fir-rendikonti tal-VAT sottomessi qabel l-esklużjoni jew kwalunkwe ħlas tal-VAT. Subtaqsima 7 Ir-Rendikont tal-VAT L-Artikolu 59 Kwalunkwe perjodu ta' rendikont fi ħdan it-tifsira tal-Artikolu 364 jew l-Artikolu 369f tad-Direttiva 2006/112/KE jkun perjodu ta’ rendikont separat. Fejn persuna taxxabbli skont it-tieni subparagrafu tal-Artikolu 57g ta' dan ir-Regolament ġiet irreġistrata taħt wieħed mill-iskemi speċjali matul il-perjodu ta' rendikont, hija tissottometti rendikont tal-VAT li jkopri dak il-perjodu ta' rendikont kollu. L-Artikolu 59a Fejn ma huma pprovduti l-ebda servizzi taħt skemi speċjali matul perjodu ta' rendikont, il-persuna taxxabbli tippreżenta rendikont tal-VAT li jindika li ma saru l-ebda provvisti matul dak il-perjodu (rendikont tal-VAT b'valur żero). L-Artikolu 60 Ammonti fuq ir-rendikont tal-VAT skont l-iskemi speċjali ma jitqarrbux 'l fuq jew 'l isfel sal-eqreb unità monitarja sħiħa. L-ammont eżatt tat-taxxa tal-VAT jiġi rapportat u mħallas. L-Artikolu 61 Ladarba rendikont tal-VAT jiġi sottomess kif previst fl-Artikolu 364 jew l-Artikolu 369f tad-Direttiva 2006/112/KE, kwalunkwe tibdil sussegwenti fiċ-ċifri li jinsabu fih jista' jsir biss permezz ta' emenda għal dak ir-rendikont u mhux biss permezz ta' aġġustament għal kwalunkwe rendikont sussegwenti. Diversi emendi suċċessivi tal-istess rendikont ikunu permessi. Dawn l-emendi għar-rendikont ikunu permessi permezz ta' skemi speċjali għal perjodu sa ħames snin wara l-jum li fih rendikont inizjali kien sottomess. Dan ikun mingħajr preġudizzju għad-dritt ta' kull Stat Membru ta' konsum li jaċċetta jew jeħtieġ is-sottomissjoni ta' tali emenda minn persuna taxxabbli. Subtaqsima 8 Valuta L-Artikolu 61a Fejn Stat Membru ta’ identifikazzjoni li ma adottax l-euro bħala munita unika jiddetermina li r-rendikont tal-VAT isir fil-munita nazzjonali, dan ikun japplika għall-persuni taxxabbli kollha. Subtaqsima 9 Ħlasijiet L-Artikolu 62 Ammonti ta’ VAT li jitħallsu taħt l-Artikolu 367 jew l-Artikolu 369i tad-Direttiva 2006/112/KE jkunu speċifiċi għar-rendikont tal-VAT sottomess skont l-Artikolu 364 jew l-Artikolu 369f ta' dik id-Direttiva. L-emendi kollha sussegwenti għall-ammonti mħallsa jistgħu jsiru biss permezz ta' referenza għal dak ir-rendikont u ma jistgħux jiġu allokati lil rendikont ieħor, jew aġġustati f'rendikont sussegwenti. Kull pagament ikun jirreferi għan-numru ta' referenza ta' dak ir-rendikont speċifiku. L-Artikolu 63 L-Istat Membru ta’ identifikazzjoni li jirċievi ħlas żejjed minn dak li jirriżulta mir-rendikont tal-VAT ippreżentat skont l-Artikolu 364 jew l-Artikolu 369f tad-Direttiva 2006/112/KE jirrimborsa l-ammont żejjed direttament lill-persuna taxxabbli kkonċernata. Fejn Stat Membru ta’ identifikazzjoni jkun irċieva ammont għar-rendikont tal-VAT li sussegwentement irriżulta skorrett, u dak l-Istat Membru diġà qassam dak l-ammont lill-Istati Membri ta' konsum, dawk l-Istati Membri jħallasu lura kull ħlas żejjed direttament lill-persuna taxxabbli. F'każ bħal dan, dawk l-Istati Membri jinformaw lill-Istat Membru ta' identifikazzjoni dwar l-ammont ta' dawk ir-rimborsi. L-Artikolu 63a Il-persuna taxxabbli tagħmel kwalunkwe pagament direttament lill-Istat Membru ta’ identifikazzjoni. Meta l-ħlas magħmul ma jikkorrispondix għal dak li jirriżulta mir-rendikont tal-VAT sottomess skont l-Artikolu 364 jew l-Artikolu 369f tad-Direttiva 2006/112/KE, l-Istat Membru ta' identifikazzjoni, b'mezzi elettroniċi, ifakkar lill-persuna taxxabbli dwar kwalunkwe VAT dovut fi żmien għaxart ijiem minn tmiem il-perjodu msemmi fl-Artikolu 367 jew l-Artikolu 369i tad-Direttiva 2006/112/KE. Kwalunkwe tfakkira sussegwenti u pass li jittieħed biex tinġabar il-VAT tkun ir-responsabbiltà tal-Istat Membru tal-konsum ikkonċernat. L-Artikolu 63b Fejn rendikont tal-VAT ma jkunx komplut jew ikun skorrett, jintbagħat tard jew il-ħlas tal-VAT ikun tard, kwalunkwe imgħax, penali jew kull piż ieħor dovut jitħallsu direttament lill-Istat Membru ta' konsum. Subtaqsima 10 Reġistri L-Artikolu 63c 1. Ir-reġistri miżmuma mill-persuna taxxabbli jkun fihom l-informazzjoni segwenti li tkun meqjusa bħala dettaljata biżżejjed skont it-tifsira tal-Artikoli 369 u 369k tad-Direttiva 2006/112/KE: (a) l-Istat Membru ta’ konsum fejn hu pprovdut is-servizz; (b) it-tip ta’ servizz ipprovdut; (c) id-data tal-forniment tas-servizz; (d) l-ammont taxxabbli; (e) kull żjieda jew tnaqqis sussegwenti tal-ammont taxxabbli; (f) ir-rata ta' VAT applikata; (g) l-ammont ta' VAT li jrid jitħallas; (h) id-data u l-ammont ta' ħlasijiet riċevuti; (i) kwalunkwe pagamenti fuq il-kont riċevuti qabel il-forniment tas-servizz; (j) fejn tinħareġ irċevuta, l-informazzjoni li tinsab fuq l-irċevuta; (k) l-isem tal-klijent, fejn magħruf lill-persuna taxxabbli; (l) il-post fejn il-klijent huwa stabbilit jew għandu l-indirizz permanenti tiegħu jew is-soltu jirrisjedi, fejn magħruf lill-persuna taxxabbli. 2. L-informazzjoni msemmija fil-paragrafu 1 tiġi rreġistrata mill-persuna taxxabbli b'tali mod li tista' tkun disponibbli mingħajr dewmien u għal kull servizz provdut.' L-Artikolu 2 Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan japplika mill-1 ta’ Jannar 2015. Madankollu, l-Istati Membri jippermettu lil persuni taxxabbli mhux stabbiliti jissottomettu l-informazzjoni meħtieġa taħt l-Artikolu 360 jew l-Artikolu 369c tad-Direttiva 2006/112/KE, kif emendata mid-Direttiva 2008/8/KE, għar-reġistrazzjoni taħt l-iskemi speċjali għal persuni taxxabbli li mhumiex stabbiliti li huma fornituri tas-servizzi ta’ telekomunikazzjonijiet, servizzi ta’ xandir jew servizzi elettroniċi lil persuni mhux taxxabbli mill-1 ta’ Ottubru 2014. Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] Id-Direttiva tal-Kunsill 2006/112/KE tat-28 ta' Novembru 2006, dwar is-sistema komuni ta' taxxa fuq il-valur miżjud (ĠU L 347, 11.12.2006, p 1). [2] Ir-Regolament ta’ Implimentazzjoni tal-Kunsill (UE) Nru 282/2011 tal-15 ta' Marzu 2011 li jistipula miżuri ta’ implimentazzjoni għad-Direttiva 2006/112/KE dwar is-sistema komuni ta’ taxxa fuq il-valur miżjud (riformulat) (ĠU L 77, 23.3.2011, p. 1) [3] Id-Direttiva tal-Kunsill 2008/8/KE tat-12 ta’ Frar 2008 li temenda d-Direttiva 2006/112/KE fir-rigward tal-post tal-forniment ta’ servizzi (ĠU L 44, 20.2.2008, p. 11). [4] ĠU L 347, 11.12.2006, p. 1. [5] ĠU L 44, 20.2.2008, p. 11